**ZAPISNIK**

s **2. sjednice** Gradskog vijeća Grada Makarske,

održane **31. srpnja 2017.** godine

u gradskoj vijećnici

Početak u 10 sati.

Tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 16 od 17 vijećnika kao i da je održavanje sjednice pravovaljano.

 **Sjednici nazočni vijećnici:**

1. Marko Raos
2. Marija Lelas
3. Marko Ožić-Bebek
4. Miro Mucić
5. Ivan Kotarac
6. Daniela Primorac
7. Neven Vranješ
8. Tonći Bilić
9. Gordana Muhtić
10. Josip Paunović
11. Jagoda Martić
12. Milan Grbavac
13. Hloverka Novak Srzić
14. Ivan Perić
15. Ivan Šimić
16. Siniša Srzić

**Odsutni vijećnici:**

1. Sretan Glavičić

 **Ostali nazočni:**

 1. Jure Brkan, gradonačelnik

 2. Dražen Nemčić, zamjenik gradonačelnika

 3. Joze Vranješ, zamjenik gradonačelnika

 4. Lara Rakušić Ivanković, tajnica Gradskog vijeća Grada Makarske

 5. Dunja Buljan, pročelnica Upravnog odjela za financije i proračun

 6. Matko Lovreta, pročelnik Upravnog odjela za komunalne djelatnosti

 7. Dražen Kuzmanić, v.d. pročelnika Upravnog odjela za društvene djelatnosti

 8. Tonći Vuković, voditelj Odsjeka za provedbu dokumenata prostornog uređenja i

 građenja

 9. Tonći Batinić, viši stručni suradnik u Uredu gradonačelnika

 10. Ivana Pleić, viša stručna suradnica u Uredu gradonačelnika

 11. Šimun Borić, direktor Vodovoda d.o.o. Makarska

 12. Ana Duvnjak, ravnateljica Javne ustanove Gradska knjižnica Makarska

 13. Predrag Aranđelović, predstavnik srpske nacionalne manjine

**Predstavnici medija:** RMR, *Makarsko primorje* – Janja Glučina, *Makarska kronika* – Željko Kovačić, *Cropix* - Ivo Ravlić, TV *Jadran* – Studio Pašalić, *Radio Split* - Vedran Ribarević.

 Predsjednik Gradskog vijeća Marko Ožić-Bebek je na temelju čl. 77. Poslovnika o radu Gradskog vijeća Grada Makarske konstatirao da je sjednici nazočna većina vijećnika.

Vijećnik Siniša Srzić je položio prisegu s obzirom na to da nije nazočio konstituirajućoj sjednici Gradskog vijeća.

Na temelju članka 61. Poslovnika o radu Gradskog vijeća Grada Makarske predsjednik Gradskog vijeća Grada Makarske je otvorio sat predviđen za vijećnička pitanja.

**Vijećnik Ivan Kotarac** postavlja pitanje**:**

1. Pitanje za gradonačelnika. Kakvo je trenutno stanje u gradskoj sportskoj dvorani?

**Gradonačelnik Grada Makarske Jure Brkan** je odgovorio na postavljeno pitanje:

1. Grad Makarska već dugi niz godina ima imovinsko-pravni spor s obitelji Rančić. Znači od 2006. godine ti sporovi traju. Radi se u biti o vlasništvu trenutno, sadašnjega pomoćnoga nogometnog terena. Ono što je nas dočekalo to je sudska mjera koja zabranjuje Gradu Makarska da na spornom dijelu te čestice koristi postavljene instalacije koje su postavljene u svrhu gradske sportske dvorane i bazena. U naravi radi se, cijevi su provučene kanalizacijske, oborinske vode i vodovoda kroz sporni dio čestice. Prema sudskoj mjeri mi ne smijemo koristiti te postavljene instalacije. Meni nije ništa drugo kao gradonačelniku preostalo nego ispoštovat sudsku mjeru, a to je bilo da sam naložio Gradskom sportskom centru da ne koristite postavljene instalacije. U naravi to se radi da se ne koristi gradska sportska dvorana. Sreća u nesreći je da se u ovom ljetnom periodu ona svakako ne koristi, međutim već početkom školske godine i 1. rujna mi moramo to završiti i moramo imati gradsku dvoranu pripremnu i u stanju da može prihvatit svoje korisnike. Zbog toga sam izdao nekoliko naloga, u biti da krenemo sa izmještanjem postojećih cijevi na nesporni dio čestice. Sad više o samom tehničkom dijelu zamolio sam zamjenika gospodina Vranješa da više se on bavi s time i on će Vas izvijestiti točno što je poduzeo.

**Zamjenik gradonačelnika Grada Makarske Joze Vranješ** je odgovorio na postavljeno pitanje:

1. Nastavno na problem gradske dvorane koji je iznio gradonačelnik. Za tehničko rješenje postoji mogućnost da promijenimo trasu odvodnje oborinskih voda i kanalizacije na nesporni dio terena koji je u vlasništvu Grada Makarske i u tu svrhu smo poduzeli da smo odmah angažirali gospodina Tončija Bauka, odnosno njegovo poduzeće, da napravi geodetski snimak. Geodetski snimak je gotov i na temelju tog geodetskog snimka gdje su detaljno snimljene sve tehničke karakteristike toga terena krenut ćemo u izradu idejnog rješenja tog projekta odvodnje, fekalne odvodnje i oborinske vode. Nama za takav građevinski zahvat treba građevinska dozvola. Dakle, sad smo evo trenutno u fazi prikupljanja ponuda za izradu idejnog rješenja. Ono na čemu ćemo inzistirat to je sigurno da ćemo upoznat gospodina Matka Rančića sa financijskim izdatkom, odnosno sa financijskim dijelom ove priče koji sigurno neće biti malen i ukoliko se okonča ovaj sudski postupak u našu korist, kojeg imamo s njim, a vjerujemo da će se okončati jer postoje presude i Vrhovnog suda Republike Hrvatske o sličnim stvarima gdje se odlučivalo u korist onoga koji je u poziciji u kojoj smo mi sada. I sigurno ćemo inzistirati na nadoknadi tih financijskih troškova koji će se pojaviti ispred nas. Dakle, tehničko rješenje na njemu se radi, idejni projekt će uskoro biti gotov kada ćemo točno znati koliki će to financijski izdatak biti za naš grad ukoliko krenemo u taj građevinski zahvat.

**Vijećnik** **Neven Vranješ** postavlja pitanje:

1. Pitanje za zamjenika Jozu Vranješa. Možete li mi reći kakvo je trenutno stanje s vrtićem u Velikom Brdu?

**Zamjenik gradonačelnika Grada Makarske Joze Vranješ** je odgovorio na postavljeno pitanje:

1. Što se tiče vrtića u Velikom Brdu građevinski radovi su privedeni kraju, ali ono što kažemo ovako uobičajeno, radimo na rješavanju papirologije. Dakle u Velikom Brdu zgrada u kojoj se nalazi vrtić je legalizirana kao poslovno-stambena zgrada i kao takva ne može dobiti od nadležnog ministarstva rješenje da jedan njen dio bude predviđen kao vrtić. Dakle moramo ići na novu građevinsku dozvolu. Međutim što se tiče tog objekta, odnosno građevinske dozvole, tu imamo neriješena imovinsko-pravna pitanja jer je na čestici zemlje koju smo mi formirali preko 20 vlasnika prema zemljišnoknjižnom izvatku. Dogovorili smo se sa vlasnicima da daju suglasnost za dobivanje, odnosno za pravo građenja i na temelju te suglasnosti ishodit ćemo građevinsku dozvolu. Na temelju te građevinske dozvole, koja će biti građevinska dozvola za vrtić, od nadležnog ministarstva dobit ćemo dozvolu za vrtić i onda ćemo krenuti dalje u rješavanje imovinsko-pravnih pitanja da se uknjižimo kao vlasnik na tu česticu zemlje. Dakle sada smo u stanju da prikupljamo suglasnosti, puno je vlasnika, puno je tih suglasnosti, ali ja se nadam da ćemo u nekakvom razumnom roku, odnosno do početka školske godine sve to prikupiti, dobiti građevinsku dozvolu i sa takvom građevinskom dozvolom od nadležnog ministarstva dobiti i dozvolu za vrtić. Dakle dočekali su nas ti neriješeni imovinsko-pravni odnosi i to je to.

**Vijećnica Marija Lelas** postavlja pitanje:

1. Pitanje za gospodina gradonačelnika. Molimo Vas, recite nam kakvo je bilo stanje gradske blagajne na dan primopredaje vlasti?

**Gradonačelnik Grada Makarske Jure Brkan** je odgovorio na postavljeno pitanje:

1. 12.6. službeno je bio naš prvi radni dan, mene i mojih zamjenika i jednostavno na stolu me dočekao izvod zadnji o stanju žiro-računa gradske blagajne. Izvod je bio od subote 10. lipnja i na računu je bilo 487.000,00 kuna, 487.000,00 kuna, napominjem da je gradski proračun Grada Makarske red veličine zaokružit ću na 100.000.000,00 kuna. Pored ovih 487.000,00 kuna u gradskoj blagajni dočekalo me i, zaokružujem cifre da ne govorim u detalje, 4.800.000,00 kuna dospjelih, neplaćenih računa i plaće djelatnicima i proračunskim korisnicima neisplaćene u cijelosti. Normalno bio sam šokiran, a i sami možete zamisliti u tome momentu su svakom gradonačelniku ruke vezane. Ono što sam prvo pristupio, evidentan je bio uzrok, mjeseci koji su prethodili tome vrlo sporo su prihodi dolazili u zgradu Grada. Ja sam odmah prionuo tome, znači ono što se mora fakturirat da se fakturira, gdje su kašnjenja da se ide s opomenama i prihodi su lagano počeli stizat. Ja nisam riješio sada ukupno 4.800.000,00 kuna kroz ovi mjesec i 20 dana koje smo bili, međutim kako prihodi pristižu ja gledam da ih servisiram, plaće da isplatimo, isplatili smo i tranšu kredita koja dospijeva sutra 1. 8. Jednostavno ono što me dočekalo s obzirom da znam kakvo je stanje bilo prije četiri godine, kada je bivša vlast preuzela, to je nešto neusporedivo. Tada su sredstva bila na računu, tada se moglo uredno, uostalom bili smo svjedoci mi koji smo bili vijećnici u prošlom mandatu da su se prenesena sredstva iz prethodnih godina koristila skoro do posljednje godine mandata. Sada takvih situacija nema, sve što imamo u blagajni za sve projekte za ispunjenje izvršenja proračuna odgovorni smo u biti trenutna Gradska uprava da namiri sredstva i da normalno okončamo ovu proračunsku godinu. To je ono što me dočekalo. Evo ja sam nadam se Vam odgovorio na pitanje.

**Vijećnica Gordana Muhtić** postavlja pitanja:

1. Vezano je uz najveći gorući problem našega grada trenutno, to je još uvijek Dom zdravlja. U ovom prethodnom razdoblju vi ste našeg trenutnog ministra zdravstva nazivali Milanom, župan Ževrnja je za vas Zlatko, a i sa sadašnjim županom ste u vrlo dobrim odnosima, međutim pokazalo se da ni to nije još uvijek pomoglo. Iako se ja osobno grozim da bilo čija sudbina ovisi o obiteljskim, stranačkim i inim vezama, činjenica je da se stanje nije izmijenilo i da iako smo prije tri mjeseca slušali da postoji zainteresirani magistar medicinske biokemije, međutim da se ne može po zakonu dati koncesija. Sada se stanje naglo izmijenilo. Odjednom iako se zakon nije mijenjao, dakle Hrvatski sabor to nije izmijenio, sada izgleda eto kažu da se može dati koncesija, da će se to učiniti, ali da magistra medicinske biokemije nema. Mene i sve građane ovog grada zapravo zanima što je sa Domom zdravlja i na koji ćete način nastavit vršiti pritisak na nadležne obzirom da svi znamo i vi i mi da Grad nije izravno nadležan za rješavanje tog problema.
2. Vezano je uz komunalnu problematiku. Naime moram pohvaliti vašu akciju uklanjanja ležaljki, to je jedna dobra tradicija koju ste nastavili. I prethodnih godina je sličnih akcija, zapravo istih akcija bilo. Nenajavljene su najbolje, ja se nadam da toga biti i tijekom ovog ljeta još i više. Međutim pojavio se jedan drugi problem i ja ne znam koji je uzrok tome pa evo ovim putem javno pitam, naime naš grad je krcat postavljenih reklama. Te reklame se nalaze izvan prostora javno-prometnih površina koje osobe uzimaju u zakup. Isti problem imamo na Peškeri, imamo ga na rivi, imamo ga znači na Marineti, svugdje gdje je moguće pojavile su se nove reklame. Ja vjerujem, evo ako ovdje ima neki pravnik zna da to djelomično spada čak u i misije estetske, odnosno vizualne i to nimalo ne doprinosi našoj ponudi kao grada, zapravo samo stvara jedan određeni nered i konfuziju. Ja se nadam da eto nešto u tom pogledu može se poduzeti. Evo možda apeliram više nego postavljam pitanje.
3. Pitanje koje sam svake godine postavljala otprilike u ovo doba. Mislim da svaka Gradska uprava mora voditi računa unaprijed nekoliko mjeseci o radu i upravljanju gradom pa me zanima koje građevinske radove predviđate nastaviti u rujnu, odnosno u listopadu, kada nadamo se eto sezona će tek završiti u listopadu pa se ja nadam pa ćemo onda krenit s nekim građevinskim radovima. Zanima me koje su to ulice i druge vrste radova koje ćete nastavit?

**Gradonačelnik Grada Makarske Jure Brkan** je odgovorio na postavljeno pitanje:

1. Vezano za problematiku Doma zdravlja u Makarskoj, 17. srpnja imali smo sastanak kod župana. Na sastanku su bili nazočni predsjednik Gradskog vijeća gospodin Marko Ožić-Bebek, vijećnica Hloverka Novak Srzić, moja malenkost, također bio je županijski pročelnik za društvene djelatnosti gospodin Tomo Đonlić, također i dožupan Luka Brčić, Drago Petric ravnatelj Doma zdravlja, a uključili smo u problematiku i Hitnu pomoć tako da je bio i ravnatelj Hitne pomoći gospodin Leo Luetić. Na tome sastanku smo govorili o nekoliko modela za šta se događa, u biti tražili smo trenutno aktuelnu informaciju. Informacija je sljedeća da je javni natječaj za zaposlenika tj. magistra medicinske biokemije i dalje u tijeku, da se do današnjeg dana još nitko nije javio na taj natječaj. Pitali smo šta se može poduzet vezano za koncesiju i vezano za sporni članak u zakonu koji priječi raspisivanje Domu zdravlja natječaja o koncesiji. Ministar Milan Kujundžić dao, kako bih rekao, svoju suglasnost da ne prijeći raspisivanje koncesije za magistra medicinske biokemije, konkretno u našem slučaju Doma zdravlja u Makarskoj, specifično vezano za ovaj slučaj. I onda smo krenuli dalje ajmo raspisat koncesiju i krenuli smo o samom postupku i načinu raspisivanja te koncesije i došli smo u vremenske okvire da bi eventualno taj natječaj, u biti mogli imati izbor toga koncesionara negdje u listopadu, krajem listopada ili početkom studenog. Istovremeno znamo da će nekoliko specijalizanata završiti do studenoga svoje specijalizacije i tada je očekivat da će se oni prijavit na ovaj otvoreni natječaj. U tom momentu nismo donijeli odluku da li da se ide odmah u raspisivanje koncesije. Također moram napomenut da je gospodin Luetić nas izvijestio kakvo je stanje Hitne pomoći, ja sam mu iznio svoje primjedbe, on je rekao da će ih uvažit, da će popravit. Također dobio je i od župana nalog da ga izvijesti točno o svim mojim primjedbama koje sam ja naveo, govorio sam o starosti opreme, vozila i o neekipiranosti timova u periodu koji je prethodio 1. srpnju, i da će on otklonit sve nepravilnosti na koje sam ja ukazao. Odluku nismo donijeli tada na tom sastanku jer je bio već zakazan sastanak za 20. srpnja u Ministarstvu zdravlja s gospodinom Milanom Kujundžićem. Ja sam bio spriječen da idem na taj sastanak, međutim išao je gospodin Bebek, gospođa Hloverka Novak Srzić, uvaženi vijećnik Marko Raos i doktor Damir Mendeš. I sad dalje o samom sastanku što je bilo u Zagrebu, ja ću zamoliti predsjednika Gradskog vijeća neka vas on izvijesti.

**Predsjednik Gradskog vijeća Marko Ožić-Bebek** je odgovorio na postavljeno pitanje:

1. Dakle župan je naložio pročelniku Đonliću da raspiše natječaj za dodjelu koncesije. On je rekao ja na svoju odgovornost i odgovornost ministra koji je dao suglasnost, mi ćemo to provesti jer Makarani tako žele. Ali onda smo mi kad smo analizirali, što je Jure rekao, zaključili da će to duže trajati nego ovo pa smo se opredijelili za ovu varijantu bržu i kraću. I tada smo na tom sastanku obznanili da i idemo kod ministra, odnosno kod premijera da želimo da se radi na tome da Makarska ponovno dobije izdvojeni Dom zdravlja kako je imala i prije 10-ak, 15 godina. Tako da smo to najavili Županiji jer Županija je inače osnivač svih domova zdravlja i po zakonu može osnovati najmanje jedan dom zdravlja, znači ne priječi zakon da se osnuje Dom zdravlja i u Makarskoj. Županija, odnosno župan malo je tu skeptičan jer se boji lavine i gomilanja administracije, lavine zahtjeva. Nakon toga smo mi otišli u Zagreb na taj sastanak kako je gradonačelnik kazao. Nismo išli u ministra, jer je bio četvrtak i zasjedala je Vlada, nego smo otišli u Vladu, ministar je izašao sa sastanka Vlade i bio je s nama negdje oko sat vremena i raspravljali smo o toj mogućnosti. Mi smo iznijeli da mi želimo svoj dom zdravlja i da nismo nerazumni, da želimo najprije financijski izanalizirat što to znači ako Makarska dobije izdvojeni dom zdravlja ili ako Makarska kreće nakon izmjena zakona u formiranje svog doma zdravlja koji je izdvojen skroz od Županije, da nam daju podatke da vidimo koliki su troškovi toga doma zdravlja, koliki su prihodi. Na osnovu toga da mi zaključimo kojim ćemo putem ići, jer ne bi mi sami financirali dom zdravlja nego je to Dom zdravlja Makarske rivijere i trebale bi sudjelovat u financiranju i ostale općine koje su na Makarskoj rivijeri. Obećano nam je da ćemo dobiti sve podatke. Nismo ih mogli dobit od Doma zdravlja, službeno smo ih tražili ali nismo ih dobili, dobijemo informacije koje nam ne govore puno o onome što bi mi htjeli znati. I tako smo dogovorili ministar Kujundžić je najavio da će možda prije toga ići izmjena zakona i da takvi veliki domovi zdravlja kao što je Dom zdravlja Županije splitsko-dalmatinske više neće postojati nego da će se organizirati po principu, ne znam, Švicarska, Austrija, zapadne zemlje, da imaju udruženu praksu liječnici opće prakse i specijalisti, da oni formiraju jednu udruženu praksu koja ima jednu puno manju administraciju, a da bude razine doma zdravlja. Kasnije smo se sastali i sa premijerom i on je izdvojio pola sata s nama u razgovoru i on je dao punu potporu da se ide tim putem i mi očekujemo uskoro da ćemo dobit podatke o financijskim, znači taj *input* troškova i *input* prihoda, da bi mogli procijeniti što to znači za nas. Ja mislim da ćemo mi bit na dobrom putu, da će se po meni najvjerojatnije doći do formiranja Doma zdravlja u Makarskoj ili ako bude brži ministar zdravlja i izmjena zakona onda ćemo vjerojatno dobiti nešto slično domu zdravlja, a isto tako izdvojeno u Makarskoj. Tako da smo uspjeli pritiskom sa vrha nekako da nas ozbiljnije shvaćaju da više ne može Makarska tolerirati taj pad zdravstvenog standarda koji se dogodio zadnjih 10 godina.

**Gradonačelnik Grada Makarske Jure Brkan** je odgovorio na postavljena pitanja:

1. Što se tiče drugog pitanja, komunalne problematike, tj. reklama nelegalno postavljenih na javno-prometnoj površini, zahvaljujem se na vašoj ukazanoj primjedbi. Naložit ćemo redarstvu da sve reklame nelegalno postavljene na javno- prometnoj površini pomaknu. I proširene i sve, to je jedna stvar koja se ne može dopustit, ne može biti na javno-prometnoj površini. Počet ćemo sa šetnicom na plaži pa ćemo vidjet dalje dokle ćemo doći.
2. Treće pitanje građevinski radovi i nastavak kojih. Shodno situaciji u gradskoj blagajni i pripremljenoj dokumentaciji, datumom dozvole gradnje i uređenja gradskih ulica, prometnica i ostale gradske komunalne infrastrukture mi ćemo krenuti redom kako budemo imali pripremljenu dokumentaciju i normalno za to osigurana sredstva. Ono što imamo trenutno završeno to su procesi koji su u tijeku za koje je provedena javna nabava i ostvareni preduvjeti, s tim da moramo vidjeti da li ćemo imati novca u blagajni. Imamo završena dva projekta. To je projekt uređenja groblja u Velikom Brdu i drugi projekt je, koji je završen, u biti dobivena sredstva od Ministarstva unutarnjih poslova, to je rekonstrukcija nadvožnjaka u Ulici Put Makra, pristupnih cesta do nadvožnjaka u Ulici Put Makra. Tako da ćemo najvjerojatnije ako budemo imali sredstva otpočet u startu s ovim radovima. Paralelno s tim krenuli smo s izgradnjom pothodnika Moča, projektne dokumentacije da i to završimo što prije, nadam se na radost svih naših sugrađana da to bude osigurano i sigurniji pristup našoj djeci.

**Zamjenik gradonačelnika Grada Makarske Joze Vranješ** je nadopunio odgovor na postavljeno pitanje:

1. Evo kako je rekao gradonačelnik, dakle nastavit ćemo sa ovim projektima za koje je provedena javna nabava. Sigurno nećemo žuriti da nam se desi situacija kao u Velikom Brdu sa vrtićem, da se završe građevinski radovi, a da nema dokumentacije i da se objekt kao takav ne može pustiti u pogon, odnosno pustiti u rad i korištenje. Još jedan projekt kojeg je možda gradonačelnik mislim zaboravio spomenuti je i ova plaža na Osejavi, dakle radit ćemo i dalje da taj projekt privedemo kraju. Evo to su ti neki projekti, ali ovisno jasno o financijskim sredstvima. S obzirom na stanje blagajne za neke veće projekte u ovom trenutku ne možemo o njima govorit, ne bi bilo ozbiljno da o njima govorimo.

**Vijećnica Gordana Muhtić** iznosi mišljenje o odgovoru na postavljena pitanja:

Zahvaljujem na svim odgovorima. Što se tiče pothodnika Moča sredstva su bila osigurana u proračunu za to, tako nadam se da neće bit problema. Drago mi je da nastavljate projekt Osejava i ostale projekte. Samo kratko ću o Domu zdravlja. Moram kazat da onda mora da ste vi uživo svjedočili upravo onoj činjenici u koju smo mi upozoravali i koja je nažalost sistematična za cijelu našu državu, a to je da vrlo često ovisimo samo o mišljenju i volji pojedinca neovisno o zakonu. U ovom slučaju ministar je, neću reći došao pameti, ali činjenica je da mu je očito pritisak cijelog grada, ne samo vas, nego ja mislim svih naših građana, a vjerujem čak i naših turista, osvijestio ga u činjenici da zaista moramo, pa evo ja mislim, čak i ako je zakon takav kakav je, ja mislim da moral i nekakav etički pristup problemu zdravlja naših građana i potrebi da se stanje doista poboljša. Evo i sami ste rekli da je situacija bila srozana. Vjerujem da u tom slučaju će zaista biti pomaka, 10. mjesec se čini daleko, ali ako se moramo strpiti do tada, strpit ćemo se, strpili smo se već mjesecima, ali nadam se zaštita, da će ministar ovaj put ostati pri svojoj riječi i da će zaštita biti tako kako ste rekli. Zahvaljujem još jedanput na iscrpnim odgovorima.

**Predsjednik Gradskog vijeća Marko Ožić-Bebek** je odgovorio na izneseno mišljenje:

1. Zakon je zakon i trebali bi ga poštivati. Zakon koji je donesen u mandatu ministra gospodina Vlahušića je nedorečen bio i nije definirao što se događa kad se nitko ne javi na natječaj Doma zdravlja. Administracija nam je onakva kakva je i ona čita to doslovno, a u biti mi smo zauzimali stalno stav da ne može biti Zakon o zdravstvenoj zaštiti prepreka zdravstvenoj zaštiti. I na tome smo inzistirali i na kraju se na tome prelomilo. Nadamo se da će odsad ta tumačenja zakona bit malo fleksibilnija, pogotovo kad su u pitanju neka osnovna prava naših sugrađana u Hrvatskoj.

**Vijećnik** **Josip Paunović** postavlja pitanje:

1. Moje pitanje vezano je uz komunalni otpad. Znači planira li se odvajanje otpada na kućnom pragu? Znači odvajanje bio otpada i ostalog otpada na kućnom pragu.

**Gradonačelnik Grada Makarske Jure Brkan** je odgovorio na postavljeno pitanje:

Zahvaljujem se uvaženi vijećniče, odgovor prepuštam zamjeniku Draženu Nemčiću.

**Zamjenik gradonačelnika Grada Makarske Dražen Nemčić** je odgovorio na postavljeno pitanje:

1. Zakon o održivom gospodarenju otpadom je predvidio takvu mogućnost zato što je jednostavno ekonomski najisplativija i najjednostavnija. Međutim samo odvajanje na kućnom pragu neće riješiti problem ako ga ne bude pratio sustav. Mi smo dužni znači do kraja 11. mjeseca donijeti odluku vezano za način kako ćemo zbrinjavat otpad temeljem nove Uredbe o gospodarenju komunalnim otpadom. Ali kako je zakon predvidio da je to najjednostavnija, najekonomičnija, najbolja, mislim da će ići u tom smjeru.

**Vijećnik Siniša Srzić** postavlja pitanja:

1. Problem prometovanja turističkih autobusa u Ulici kralja Petra Krešimira IV., znači posebno hotel Meteor gdje stanuje gospodin vijećnik Marko Raos, hotel Park, hotel Dalmacija i Bonaca hotel. Ja sam napravio pregršt snimaka gdje jednostavno u pojedinom trenutku kad je smjena gostiju stoje dva autobusa i vi jednostavno ne možete proći. Kolone se stvaraju, moraju se vraćati, a da ne kažem koliko smeta pojedinim stanarima, posebno kod hotela Dalmacija. A znamo Zakonom o prometu i odlukama Grada Makarske na koji bi se način reguliralo. Isto tako svakodnevno prolazimo rivu na sportskom centru imate po tri, četiri, čak i više autobusa, koji zauzmu čak i lijevu i desnu stranu i stvarno se stvara strahovito velik problem. To je moje prvo pitanje. Ja ću vam dostaviti određen broj fotografija, čak i pismeno što su mi građani dostavili.
2. Nadovezao bi se dijelom na kolegicu Muhtić. Tiče se naše gradske šetnice, to sam već razgovarao s gradonačelnikom. Napravio sam isto pregršt snimaka, ne samo ja nego i pojedini građani. Ne znam naša aplikacija, nisam je uspio aktivirat pa bi vam poslao. Na šetnicama imamo jako velik broj stolova, odnosno štekati koji su se proširili, reklama i jako velik broj cvijeća koje ne znam uopće čemu estetski služi. Posebno se stvara problem kad prolazi vlakić i onda u trenutku kad prolazi vlakić i snadbijevanje kafića i hotela određenim artiklima. Jednostavno pješaci se moraju spustit na plažu da bi mogli proći. Ne znam koliko financijskog efekta Grad ima od toga iznajmljivanja šetnice i ako ima mislim da je to kontra efekt kako marketinški, tako vjerujem vizualno, estetski i na drugi način. Isto ću vam dostavit pismeno, ali molit ću ako može odgovor.
3. Vezano za park šumu Osejava i Sv. Petar. Jedan veliki broj turista iz Tučepa koristi šetnice i pojedine puteve da bi išli prema pravcu Makarske. Oni su jako zapušteni, uništeni, posebno klupice na čemu se sjedi. Ja vam sad, sjednica, ne bih htio pokazat, prije neki dan sam napravio 10-ak snimaka, ne znam da li, izuzev na samom ulazu u Osejavu, postoji ijedna ispravna klupica. Sve su definitivno uništene, a još sada imamo jako velik broj balvana na sporednim putevima koji vode do određenih plaža.

**Gradonačelnik Grada Makarske Jure Brkan** je odgovorio na postavljeno pitanje:

1. Što se tiče prometovanja autobusa u Ulici kralja Petra Krešimira IV., ja sam već 5. 7. primio grupu građana, vjerojatno, pretpostavljam da se radi o istoj grupi građana, koja je i meni poslala takav dopis sa priloženom foto dokumentacijom. Grupu je predvodila gospođa Anita Mladinov i normalno ona mi je ukazala u biti na problem prolaska, parkiranja i zaustavljanja, ajmo reći to nije parkiranje već zaustavljanje autobusa u Ulici kralja Petra Krešimira prilikom kojeg oni čekaju svoje goste autobusi rade i stvara se ogromna buka koja remeti njihov mir. Problem bar po dokumentaciji koja je meni dostavljena traje preko 10 godina. Znači nije lako rješiv. A ono da nije po zakonu koliko sam ja mogao provjeriti da je sve u skladu sa zakonom. Znači gosti radu, u biti autobuseri vrše loko transfere. Bilo loko transfere sa aerodroma do grada Makarske, također vrše i dnevne izlete i oni se zaustavljaju na za to predviđena mjesta. U ovom slučaju predviđena mjesta su postavljena i označena. Logično je da ne možemo goste ostaviti izvan grada pa da se sami snalaze i dolaze do svojih hotela. Turistički smo grad, govorimo o gostima o kojima živimo svi uključujući i nas ovdje prisutne. Moramo shvatiti da je turizam glavni nosioc i u državi, a u našem gradu da ne spominjemo i jednostavno moramo biti nekako, imati i razumijevanja i neki kompromis postići u svemu tome. Nakon našeg sastanka ja sam zapitao zašto gosti bar Hotela Makarska koji iskrcavaju goste na Ulici kralja Petra Krešimira, a imaju uređeni parking, sada pristup ispred hotela Dalmacija neka autobusi ulaze ispred hotela Dalmacije, neka ih doli iskrcavaju. I to sam postigao sporazum s Hotelima Makarska. U slučaju parkinga ispred hotela Meteor tu je malo teže, jer vidjeli ste autobus ne može doći direktno do hotela Meteor ispred samog ulaza, međutim obavlja sve na ulici ispred hotela. Problem je velik, ubiti prometni, rješenje samo prometno u gradu Makarskoj se treba nekako naći zadovoljavajuće rješenje. Makarska je ovu sezonu, ono što možemo reći, ja mislim obara turističke rekorde. Imamo izuzetno velik broj turista što je dobro za sviju nas, međutim to nam stvara i neke neugodnosti. Radimo na tome, nije lako rješivo, međutim ono što dugoročno bi trebala biti neka ideja da se napravi jedan terminal izvan grada i da se *shuttle busevima*, malim autobusima, u biti malim kombi busevima, dovode gosti u grad. Radimo i na takvom nekom rješenju, imali smo jedan prvi inicijalni sastanak, sad da ne idem u detalje. Pokušavamo normalizirat situaciju koliko god je moguće u ovakvim uvjetima gdje Makarska ima uduplani broj svoga stanovništva, uduplani broj prometa i svega. Molim za strpljenje i naših sugrađana jer u konačnici pođimo od toga da svi od ovih turista živimo i da i njima mora biti. Znamo kako je u turizmu, ako turist nema riješeno sebi sve, ako je i jednu neugodnost doživio u svome boravku on se više neće vratit u Makarsku.

**Vijećnik Siniša Srzić** nadopunio je pitanja:

1. Ja se slažem s vama, nisam se mislio osvrnit samo na stanovnike grada Makarske i žitelje, ovdje govorim i o turistima koji dolaze, koji negoduju. Dat ću jedan primjer, nisam mislio sad spominjat, agenciju Tempet i hotel Park ukrcaj-iskrcaj putnika u transferu, znači vjerojatno idu na avion ili nešto drugo, preko 40 minuta stvaraju se kolone do semafora, blokirali ste cijeli semafor. Govorimo sad o turistima, ja ću lako, okrenut ću se, stat ću i nije problem. Rekli ste i sami jedan nezadovoljan gost, jedna reklama, koliko je nezadovoljan gost svojim statusom u vozilu jer ne može proći 40 minuta on se ne može vratiti. Ja samo kažem to bi trebalo na neki način regulirat dok ovu vašu ideju koja je već otprije, koja bi se trebala realizirat, dok je ne napravimo, stvarno bi trebali. Jedan put tjedno, ja ću vam poslati slike sad ne kraj hotela Dalmacije, nego kraj hotela Park i agencije Tempet, dva autobusa i nema prometa.

**Gradonačelnik Grada Makarske Jure Brkan** je odgovorio na nadopunu pitanja:

1. Ja se zahvaljujem vama i na tome. Svi smo toga svjesni. Ako ste vidjeli prošlu subotu kad je bio udarni turistički vikend na skoro svim uskim grlima, nazovimo ih tako, to su bile višekilometarske kolone. Pa samo ovdje kod našega tunela sa sjeverne strane u dolasku je bila kolona od kilometar i po, ja sam taj dan pokušao doći do tunela pa mi je izlazak iz grada koji je bio daleko manji intenzivitet nego što je bio dolazak trajalo preko pola sata dok sam prošao tunel. To je jednostavno činjenica, cila Hrvatska ima problem s time a ne samo grad Makarska, posljedično dolazi i do nas. Mi ne možemo preko noći riješiti te probleme, međutim nastojat ćemo da olakšamo što bolji, što normalniji promet i našim građanima i turistima.

**Zamjenik gradonačelnika Grada Makarske Dražen Nemčić** je odgovorio na postavljeno pitanje:

1. Vezano za šetnicu koliko znam Grad Makarska nije izdao nikome odobrenje za štekate. Oni su znači vezani ugovorom sa tvrtkom Makarski komunalac zato što su, nalaze se na pomorskom dobru. Komunalni redari imaju svoju obvezu i dužnost u sklopu svojih redovnih poslova kontrolirat stanje, znači sukladno izdanim odobrenjima. Kako odobrenja nema, mislim da je situacija jasna. Znači ja mogu samo, tu je pročelnik Odjela za komunalne djelatnosti da se pojača nadzor i eventualne nepravilnosti, tj. nezakonitosti, da se prekršajno kažnjavaju, a navedene pokretne naprave bilo da su pitari ili reklame da se uklone.

**Gradonačelnik Grada Makarske Jure Brkan** je odgovorio na postavljeno pitanje:

1. Treće vaše pitanje što se tiče Osejave i Sv. Petra i uređenja staza i klupa kroz Osejavu i Sv. Petar, zahvaljujem se na primjedbi. Uradit ćemo, proći ćemo, vidjet ćemo o čemu se radi točno sve i mi ćemo što je u našem domenu i sredstvima koje imamo odmah nastojati otklonit. Što se tiče ispilanih šuma, balvana i toga slično, moramo sugerirat da to nije u našoj nadležnosti, to su Hrvatske šume u pitanju. Možemo normalno i na njih sugerirat, poslat im jedan kurtoazan dopis da molimo da sve, jer pogotovo u požarnoj sezoni takav materijal ispod borova ako ostaje on je izuzetno zapaljiv. Zahvaljujem se na primjedbi, opservaciji, da ste vidjeli takve stvari, mi ćemo postupit što prije možemo.

Nakon aktualnog sata, a u skladu s člankom 69. Poslovnika o radu Gradskog vijeća Grada Makarske, predsjednik Gradskog vijeća Grada Makarske je predložio sljedeći:

**Dnevni red**

1. Prijedlog zapisnika s konstituirajuće sjednice Gradskog vijeća Grada Makarske održane 23. lipnja 2017.g.
2. Prijedlog I. izmjene i dopune Poslovnika o radu Gradskog vijeća Grada Makarske
3. Prijedlog odluke o izgledu gradske vijećnice Grada Makarske i predmetima koji se mogu postavljati u istoj
4. Prijedlog II. odluke o izmjeni i dopuni Odluke o izboru članova vijeća mjesnih odbora na području grada Makarske
5. Prijedlog odluke o suglasnosti za otkup zemljišta za dio puta u Ulici Ivana Gorana Kovačića (od društva „Hoteli Makarska“)
6. Prijedlog odluke o davanju suglasnosti gradonačelniku za davanje Izjave o preuzimanju poslovnih udjela, te za potpis i potvrdu Odluke o povećanju temeljnog kapitala, Odluke o izmjeni Društvenog ugovora i potpunog teksta Društvenog ugovora društva VODOVOD d.o.o. (OIB: 06527308831)., Makarska, Obala kralja Tomislava 16/I
7. Prijedlog rješenja o razrješenju imenovanju članova Vijeća za davanje koncesijskog odobrenja na pomorskom dobru na području Grada Makarske
8. Prijedlog rješenja o imenovanju Odbora za prigovor i pritužbe
9. Prijedlog rješenja o imenovanju Odbora za međugradsku suradnju
10. Prijedlog rješenja o imenovanju Odbora za nazive ulica i trgova
11. Prijedlog rješenja o imenovanju Odbora za priznanja
12. Prijedlog rješenja o imenovanju Odbora za financije i proračun
13. Prijedlog rješenja o imenovanju Odbora za gospodarske aktivnosti
14. Prijedlog rješenja o imenovanju Međustranačkog vijeća
15. Prijedlog zaključka o utvrđivanju prijedloga Statuta gradske knjižnice Makarska

**Na znanje vijećnicima**

1. Izvješće gradonačelnika o provedbi plana gospodarenja otpadom grada Makarske za 2016. g.
2. Izvješće o izvršenju programa gradnje objekata i uređaja komunalne infrastrukture za 2016. g.
3. Izvješće o izvršenju programa održavanja komunalne infrastrukture za 2016. g.

**Predsjednik Gradskog vijeća Marko Ožić-Bebek** je predložio nadopunu dnevnog reda u dijelu koji se daje na znanje vijećnicima i uvrštavanje točke 4. Izvješće o korištenju proračunske pričuve za razdoblje od 1. 1.- 30. 6. 2017. g.

Nakon izmjena prijedloga dnevnog reda od strane predlagatelja predložen je sljedeći:

**Dnevni red**

1. Prijedlog zapisnika s konstituirajuće sjednice Gradskog vijeća Grada Makarske održane 23. lipnja 2017. g.
2. Prijedlog I. izmjene i dopune Poslovnika o radu Gradskog vijeća Grada Makarske
3. Prijedlog odluke o izgledu gradske vijećnice Grada Makarske i predmetima koji se mogu postavljati u istoj
4. Prijedlog II. odluke o izmjeni i dopuni Odluke o izboru članova vijeća mjesnih odbora na području grada Makarske
5. Prijedlog odluke o suglasnosti za otkup zemljišta za dio puta u Ulici Ivana Gorana Kovačića (od društva „Hoteli Makarska“)
6. Prijedlog odluke o davanju suglasnosti gradonačelniku za davanje Izjave o preuzimanju poslovnih udjela, te za potpis i potvrdu Odluke o povećanju temeljnog kapitala, Odluke o izmjeni Društvenog ugovora i potpunog teksta Društvenog ugovora društva VODOVOD d.o.o. (OIB: 06527308831)., Makarska, Obala kralja Tomislava 16/I
7. Prijedlog rješenja o razrješenju imenovanju članova Vijeća za davanje koncesijskog odobrenja na pomorskom dobru na području Grada Makarske
8. Prijedlog rješenja o imenovanju Odbora za prigovor i pritužbe
9. Prijedlog rješenja o imenovanju Odbora za međugradsku suradnju
10. Prijedlog rješenja o imenovanju Odbora za nazive ulica i trgova
11. Prijedlog rješenja o imenovanju Odbora za priznanja
12. Prijedlog rješenja o imenovanju Odbora za financije i proračun
13. Prijedlog rješenja o imenovanju Odbora za gospodarske aktivnosti
14. Prijedlog rješenja o imenovanju Međustranačkog vijeća
15. Prijedlog zaključka o utvrđivanju prijedloga Statuta gradske knjižnice Makarska

**Na znanje vijećnicima**

1. Izvješće gradonačelnika o provedbi plana gospodarenja otpadom grada Makarske za 2016. g.
2. Izvješće o izvršenju programa gradnje objekata i uređaja komunalne infrastrukture za 2016. g.
3. Izvješće o izvršenju programa održavanja komunalne infrastrukture za 2016. g.
4. Izvješće o korištenju proračunske pričuve za razdoblje od 1. 1.- 30. 6. 2017. g.

*Ovako predloženi dnevni red je usvojen jednoglasno s 16 (šesnaest) glasova ZA.*

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 14 od 17 vijećnika kao i da je nastavak održavanja sjednice pravovaljan.

1. **Prijedlog zapisnika s konstituirajuće sjednice Gradskog vijeća Grada Makarske održane 23. lipnja 2017. g.**

**Predsjednik Gradskog vijeća Grada Makarske Marko Ožić-Bebek** je otvorio raspravu po ovoj točki dnevnog reda.

U raspravi je sudjelovala vijećnica **Gordana Muhtić** koja se osvrnula na lektorske greške koje se pojavljuju u zapisniku, primjerice nedostatak u pojedinim riječima pojedinog slova ili krivo upisano slovo.

**Predsjednik Gradskog vijeća Grada Makarske Marko Ožić-Bebek** je odgovorio na primjedbe vijećnici kazavši kako je zapisnik predan na lekturu i lektorirani će biti objavljen na internetskim stranicama Grada Makarske. Kazao je kako vijećnici nisu dobili lektoriranu verziju zbog tehničke nemogućnosti da se sa slanjem poziva za sjednicu prije pet dana pošalje i lektorirani zapisnik s obzirom da u navedeno vrijeme još uvijek nije bio lektoriran pa ga nije bilo moguće u lektoriranoj verziji dostaviti vijećnicima.

S obzirom da više nije bilo prijavljenih za raspravu predsjednik Gradskog vijeća Grada Makarske je Prijedlog zapisnika s konstituirajuće sjednice Gradskog vijeća Grada Makarske održane 23. lipnja 2017. godine stavio na glasovanje.

*Zapisnik s konstituirajuće sjednice Gradskog vijeća Grada Makarske održane 23. lipnja 2017. g. je usvojen jednoglasno s 16 (šesnaest) glasova ZA.*

1. **Prijedlog I. izmjene i dopune Poslovnika o radu Gradskog vijeća Grada Makarske**

Uvodno obrazloženje Prijedloga I. izmjene i dopune Poslovnika o radu Gradskog vijeća Grada Makarske je dao predsjednik Odbora za statutarno-pravna pitanja Gradskog vijeća **Marko Raos** koji je kazao kako se Odbor sastao na temelju inicijative i dogovora koji je postignut na radnom sastanku svih predstavnika političkih opcija u Gradskom vijeću Grada Makarske. Predsjednik Odbora za statutarno-pravna pitanja je kazao kako je glavni naglasak u Prijedlogu I. izmjenama i dopunama Poslovnika o radu Gradskog vijeća Grada Makarske stavljen na osnivanje novih odbora i to: Odbora za strateški razvoj i kapitalne investicije, Odbora za zdravstvo, Odbora za prostorno uređenje, Odbora za promet, Odbora za kulturu i umjetnost, Odbora za sport i obrazovanje, Odbora za javni red i mir. Kazao je kako misli da na čelu predloženih odbora, osobito Odbora za strateški razvoj i kapitalne investicije trebaju biti osobe sa snagom i moći da bi se takve investicije, kao što su projekt *Žičara* i *Platno*, dovele do kraja jer svaka takva investicija je od strateškog značaja i za grad i županiju, pa i državu. Kratko je obrazložio tijek 2. sjednice Odbora za statutarno-pravna pitanja, primjedbe, sugestije i djelomične korekcije Prijedloga I. izmjene i dopune Poslovnika o radu Gradskog vijeća Grada Makarske. Kazao je kako je mišljenje Odbora za statutarno-pravna pitanja da se usvoji Prijedlog I. izmjene i dopune Poslovnika o radu Gradskog vijeća Grada Makarske. Predsjednik Odbora za statutarno-pravna pitanja se osvrnuo u svom izlaganju na odbore i težinu njihovog rada i kao primjer iz svoje struke smatra kako Odbor za prostorno uređenje treba imati stopostotnu ingerenciju nad stanjem u prostoru na području grada Makarske. Smatra da je Odbor za prostorno uređenje bitan za razvoj grada Makarske i kako referenti u Gradskoj upravi trebaju provoditi odluke Odbora, a ne imati različita tumačenja od stavova Odbora za prostorno uređenje. Svi odbori koji se imenuju trebaju biti ozbiljni, trebaju maksimalno raditi, založiti se i tek poslije njih stručne službe mogu provoditi ono što su odbori zaključili.

U ime Kluba vijećnika SDP-a, HNS-a i HSU-a u raspravi je sudjelovala vijećnica **Gordana Muhtić** koja je kazala i kao članica Odbora za statutarno-pravna pitanja kako je Odbor doista ozbiljno odradio svoj posao i da su se svi članovi Odbora složili oko predloženih izmjena i dopuna Poslovnika o radu Gradskog vijeća Grada Makarske. Kazala je kako je predložila na Odboru da se dva stručnjaka u odbore biraju na način da jedan ide na prijedlog vladajućih, a drugi na prijedlog oporbe pa da se onda međusobno dogovore oko tih članova jer smatra to optimalnim načinom da se postigne konsenzus od starta. Kazala je kako je prijašnja odluka o izvođenju himne bila usklađena s Zakonom o zastavi i grbu, a ne želi da bude išta sporno jer je i prije bilo propisano izvođenje himne, ali ne na svakoj sjednici Gradskog vijeća. Ako možda vladajući na ovaj način žele iskazati neko dodatno domoljublje, ona smatrada kad ovdje vijećnici rade ozbiljno i odgovorno, najviše iskazuju domoljublje. Kazala je kako će prilikom glasovanja to pokazati**.**

Vijećnica **Hloverka Novak Srzić** je predložila glede Odbora za zdravstvo da se doda osnivanje Doma zdravlja obrazloživši kako s obzirom da je cilj i težnja kod prijedloga za osnivanje Odbora za zdravstvo ponovna uspostava i osnivanje Doma zdravlja i omogućavanje pružanja osnovne zdravstvene zaštite i želi da građani znaju da se na tome radi.

**Predsjednik Gradskog vijeća Grada Makarske Marko Ožić-Bebek** je kazao kako će podržati ideju i prijedlog za izdvajanje Doma zdravlja.

Vijećnik **Siniša Srzić** je u pojedinačnoj raspravi kazao kako se slaže s predsjednikom Odbora za statutarno-pravna pitanja da svaki odbor treba imati težinu i da se ne desi da vijećnici donesu jedan zaključak, a da se u Gradskoj upravi to odvija na neki drugi način. Vijećnik je kazao kako je iz tog razloga predložio osnivanje Odbora za strateški razvoj i kapitalne investicije i cilj je bio da svi čimbenici u gradu Makarskoj donese određeni konsenzus što je gradu Makarskoj potrebno za sljedećih 20 ili 30 godina razvojno tako da se dolaskom nove vlasti ne izbace ti projekti nego da to bude konsenzus građana grada Makarske.

Vijećnica **Gordana Muhtić** je replicirala na izlaganje kazavši kako želi dati jedno malo upozorenje s pravnog aspekta u smislu da odbori Gradskog vijeća imaju savjetodavnu ulogu i vrlo je bitno naglasiti da Gradsko vijeće nije vezano zaključcima odbora.

**Predsjednik Gradskog vijeća Grada Makarske Marko Ožić-Bebek** je dao pojašnjenje vezano za raspravu vijećnika i kazao kako su odbori radna tijela Gradskog vijeća i oni pomažu vijećnicima i rade na temama koje su bitne za grad i sugrađane, a odluke se donose na Gradskom vijeću. Odbori su savjetodavni i u biti Gradska uprava je ta koja priprema dokumente, planove i oni su u svom djelovanju samostalni i donose dokumente na Gradsko vijeće. Predsjednik Gradskog vijeća Grada Makarske je kazao kako prije tog Gradskog vijeća imaju odbore koji bi mogli taj dokument protresti, vratiti ga natrag i reći kako se oni s tim ne slažu i onda kad se usuglase te dvije instance, znači izvršna vlast, a odbori su zakonodavna, i onda to dolazi na Gradsko vijeće da se tu usvoji ili ne usvoji. Zaključio je kako dakle ne diktira tempo Odbor za prostorno uređenje nego struka, a Odbor je taj koji će artikulirati što vijećnici žele od grada i toj struci reći to i to mi smatramo da nije dobro i neće proći na Gradskom vijeću.

Vijećnik **Siniša Srzić** je odgovorio na repliku kazavši kako se slaže s onim što je rekla vijećnica Gordana Muhtić i predsjednik Gradskog vijeća, ali smatra da iako odbori jesu savjetodavni kako Gradsko vijeće ima tu jačinu da bi te odluke prenijelo na Gradsku upravu.

Vijećnik **Ivan Šimić** je u pojedinačnoj raspravi kazao kako je inicijativa krenula od njega jer je prateći zadnje vrijeme politička događanja uočio da svaki gradonačelnik koji dođe, preuzme vlast, na neki način djeluje izgubljeno, a to je upravo zbog toga što nedostaje aktivniji rad Gradskog vijeća. Kazao je kako je njegov prijedlog bio da Gradsko vijeće mora aktivnije sudjelovati u upravi Grada. Vijećnik je kazao kako je Gradsko vijeće zamišljeno kao upravno tijelo Grada i zakonodavac je to tako i propisao, a izvršnu vlast obnaša gradonačelnik. Sve odluke koje donosi Gradsko vijeće dužan je provoditi gradonačelnik, ali je mišljenja kako kvalitetne odluke Gradskog vijeća trebaju dolaziti iz odbora. Kako ti odbori sami po sebi moraju biti ozbiljni, i to ne treba uopće naglašavati. U rad odbora treba apsorbirati stručnjake, koji postoje u ovom gradu, ali nisu politički aktivni, da se uključe i pomognu gradu. Vijećnik je kazao kako je njegova zamisao bila da kroz te odbore jednostavno rasterete gradonačelnika, da bude više na ulici, više s ljudima, da mu bude lakši posao koji obavlja ovdje. Zahvalio je što je njegova inicijativa od strane HDZ-a prihvaćena odmah.

Nakon kraće stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 16 od 17 vijećnika kao i da je nastavak održavanja sjednice pravovaljan.

**Predsjednik Gradskog vijeća Grada Makarske Marko Ožić-Bebek** je kazao kako imaju podnesen amandman vijećnice Hloverke Novak Srzić koji predlagatelj prihvaća, a glasi:

 **AMANDMAN 1:**

Na temelju članka 49. poslovnika o radu Gradskog vijeća Grada Makarske u naslovu Odbora mijenja se i glasi:

„Odbor za zdravstvo – osnivanje Doma zdravlja“

S obzirom da za raspravu nije bilo više prijavljenih vijećnika predsjednik Gradskog vijeća Grada Makarske Marko Ožić-Bebek je I. Izmjene i dopune Poslovnika o radu Gradskog vijeća Grada Makarske čiji je sastavni dio i predloženi amandman stavio na glasovanje.

*I. Izmjene i dopune Poslovnika o radu Gradskog vijeća Grada Makarske čiji je sastavni dio i predloženi amandman su usvojene s 13 (trinaest) glasova ZA i 3 (tri) SUZDRŽANA glasa.*

1. **Prijedlog odluke o izgledu gradske vijećnice Grada Makarske i predmetima koji se mogu postavljati u istoj**

Uvodno obrazloženje Prijedloga odluke o izgledu gradske vijećnice Grada Makarske i predmeta koji se mogu postavljati u istoj dala je predstojnica Ureda gradonačelnika **Lara Rakušić Ivanković.**

U ime Kluba vijećnika SDP-a, HNS-a i HSU-a u raspravi je sudjelovala vijećnica **Jagoda Martić** koja je kazala kako je to bila odluka koja se odnosila na staru gradsku vijećnicu s tim da su u odnosu na staru odluku dodane još dvije izmjene i to zastava Europske unije i slika fra Andrije Kačića Miošića. Vijećnica je kazala kako su nekih 8 godina čekali uređenje vijećnice i dobili novu moderno uređenu vijećnicu kakvu Makarska i zaslužuje dodavši kako su takav stav iznijeli i mnogi gosti koji su primljeni u ovoj vijećnici i zbog svega toga joj nije jasno i to je ono što je sporno kako se zamislilo da se sve ovo može uklopiti u ovaj prostor, a da ne nagrdi njegovu cjelovitost. Bilo kakve promjene koje će se raditi u vijećnici moraju provoditi uz suglasnost autora projekta i kako vjeruje da će se onda u nekom takvom dogovoru naći i neko najbezbolnije rješenje da se ovaj prostor na kraju ne nagrdi. Vijećnica je kazala kako im je u ovoj odluci još sporno i navođenje križa jer ako se već navodi misli da bi bilo puno primjerenije napisati vjerska obilježja, jer u ovom gradu žive naši sugrađani različitih vjeroispovijesti i sve njih treba jednako poštivati. Hrvatska je sekularna država, još uvijek, i smatraju da u javnim prostorima i institucijama nije primjereno isticati vjerska obilježja. Vijećnica je kazala kako je vjera nešto što je duboko intimna stvar svakog pojedinca, da je to osobno opredjeljenje i nema potrebe razmetati se vjerskim simbolima tamo gdje im nije mjesto. Kazala je kako zbog svega što je navela će njihov Klub vijećnika prilikom glasovanja biti suzdržan.

U ime kluba vijećnika HDZ-a u raspravi je sudjelovao **predsjednik Gradskog vijeća Grada Makarske Marko Ožić- Bebek** koji je kazao vezano na ranije izlaganje vijećnice Gordane Muhtić kako je istina da je najbolje da svi skupa rade za svoju domovinu, da ta domovina ima prosperitet, ali je to stvar i osjećaja ljudi koji svoju nacionalnu opredijeljenost žele iskazati na određene načine. Kazao je kako će netko to iskazati pjevajući himnu, netko će noseći kockasti dres, netko će ići na utakmice hrvatske reprezentacije. To znači da ima čitav jedan dijapazon načina na koji način iskazujemo svoje nacionalne osjećaje koji ne bi smjeli biti ništa loše i ništa sporno u demokratskom društvu i misli da je sviranje i intoniranje himne jedan od takvih načina na koji većina u ovom Gradskom vijeću želi iskazati svoje nacionalne osjećaje intoniranjem himne prije Gradskog vijeća. Kazao je kako ta obilježja koja oni žele vratiti nazad su sva ona obilježja koja mogu stajati u gradskoj vijećnici, a ne znači da moraju. Kazao je kako se nada da će sva ta obilježja koja oni žele da krase gradsku vijećnicu i biti, a naravno da će se konzultirati i s projektantom, sa strukom, da vide kako bi bilo najbolje da ih prezentiraju u ovoj gradskoj vijećnici, a da ne naruše estetiku ove vijećnice.

**Zamjenik gradonačelnika Grada Makarske Joze Vranješ** kazao je vezano za dodatna obilježja, koja će postaviti u gradsku vijećnicu, kako su već kontaktirali projektanta, odnosno autora ovog tehničkog rješenja vijećnice i on već radi na iznalaženju rješenja, tako da ovo sigurno neće nagrditi ovu gradsku vijećnicu, nego i sam se projektant izrazio da će je samo uljepšati. Kazao je kako što se toga tiče nema nikakvih zapreka da je urede na taj način, dakle traži se rješenje i arhitekt ove gradske vijećnice radi na tome rješenju.

Vijećnik **Miro Mucić** je u pojedinačnoj raspravi kazao kako ne može njima struka određivati što će biti u vijećnici i kako je to isključiva volja vijećnika. Kazao je kako smatra da ne zna kome bi taj križ trebao smetati i kako su i naši gosti koji dođu u vijećnicu dužni poštivati odluku i mišljenje vijećnika. Kazao je kako arhitekt ima samo nalog i dužnost staviti ga, a na kojem će zidu stajati to je manje bitno. Kazao je kako treba iznaći najbolje rješenje da se stavi križ i sve ono što su tražili.

Vijećnica **Gordana Muhtić** je u pojedinačnoj raspravi kazala kao vijećnica i u prošlom mandatu koji je započela po hotelima u kojima su bili gosti, turistička sezona je trajala, bilo je više incidenata, među ostalim i kad je njoj čaša stigla u glavu, ali to se sve preživjelo i onda se u kratkom roku od preuzimanja vlasti nakon šest mjeseci uredio ovaj prostor koji je devet godina stajao zapušten, uništen i potpuno neprimjeren ovom gradu. Vijećnica je kazala kako ova vijećnica osim za sjednice Gradskog vijeća služi i za sklapanje brakova. Kazala je kako je važno naglasiti kako je ovo danas jedna moderna vijećnica koja je informatički povezana, koja je estetski vrlo ugodna, u kojoj se nalazi slika grada Makarske na kojoj je grb Republike Hrvatske i grb Grada Makarske, zatim još jedan grb Republike Hrvatske i još jedan grb Grada Makarske. Zaključila je kako su trenutno tu dva grba Republike Hrvatske i dva grba Grada Makarske, kako je tu ploča s imenima svih bivših gradonačelnika kao i ekran, videozid, na kojem se prikazuju svi multimedijalni sadržaji koji su vezani za sjednice Gradskog vijeća. Vijećnica je kazala kako je bitno naglasiti da su oni već prije stavili ovu vijećnicu u funkciju u kojoj ona treba biti, a upravo za ovo pitanje vjerskih simbola vrlo je važno reći da u našoj zemlji Ustav jasno iskazuje sekularnost naše države i to je razlog zašto su suzdržani po ovoj točki dnevnog reda.

**Predsjednik Gradskog vijeća Grada Makarske Marko Ožić-Bebek** je kazao kako ga je iznenadio početak rasprave vijećnice jer se stvarno ne sjeća i ne zna kad se dogodilo da je dobila čašu u glavu, pa je zamolio vijećnicu ako može da kaže kad se to desilo da ih podsjeti.

Vijećnica **Gordana Muhtić** se ispričava da ne bi netko mislio da je to napravio bilo tko od kolega vijećnika. Kazala je kako je u tadašnjem prostoru bilo vrlo teško kontrolirati pristup javnosti i kako su imali dva puta incidente i u jednom tom incidentu je to napravio jedan naš sugrađanin.

Vijećnik **Miro Mucić** je replicirajući vijećnici Gordani Muhtić istu upitao kako ne zna zašto bi križ bio *demod*e, jer u cijelom njenom uvodu ispada kako je gradska vijećnica moderna, a kad bi došao križ, bila bi d*emode*. Također je kazao kako kad je križ bio u gradskoj vijećnici, on nikada nije čuo osim od njih vijećnika da nekome smeta.

Vijećnica **Gordana Muhtić** je odgovarajući na repliku kazala kako je vrlo jednostavno rekla kad je govorila o vjerskim obilježjima, tada je govorila o sekularizmu i kako vijećnica izgleda danas, a kako je izgledala prije četiri godine. Kada je govorila o modernosti, kako je rekla samo da je suvremena i informatički opremljena, umrežena, i u tom dijelu moderna.

Vijećnica **Hloverka Novak Srzić** je u pojedinačnoj raspravi rekla kako bi htjela apelirati da na Gradskom vijeću više rade, a malo manje pričaju. Kazala je kako što se tiče križa, drži da je križ jedna europska stečevina identiteta na razini simbola cijele Europe pa i Hrvata. Kazala je kao je njen kolega prof. Perić predložio da taj križ bude s pleterom.

Vijećnik **Ivan Šimić** je u pojedinačnoj raspravi zamolio predsjednika Gradskog vijeća ako se iduće sjednice Gradskog vijeća mogu osmisliti bez ovakvih banalnih stvari i neprihvatljivo mu je da vijećnici raspravljaju o ovakvim banalnim stvarima. Vijećnik je predložio da jednostavno ovo prenesu na predsjednika Gradskog vijeća, jer je on na neki način šef ovog tijela, i da on odredi što će biti jer svake četiri godine bude rasprava što je bilo i što će biti u vijećnici. Vijećnik je kazao kako će kod glasovanja oko ovog prijedloga biti suzdržan.

Vijećnik **Siniša Srzić** je u pojedinačnoj raspravi kazao kako se slaže s izlaganjem vijećnika Ivana Šimića. Kazao je kako smatra da se ide u preveliku krajnost i samo bi sugerirao da kad dođe do postavljanja novih predmeta, bez obzira koji će se postaviti, da arhitekti i dizajneri imaju glavnu riječ. Vijećnik je kazao kako se ne slaže sa zastavom Europske zajednice jer ne bi bila prikladna u našem Vijeću s obzirom da nam Europska zajednica nije baš puno donijela.

*Odluka o izgledu gradske vijećnice Grada Makarske i predmetima koji se mogu postavljati u istoj je usvojena s 10 (deset) glasova ZA i 6 (šest) SUZDRŽANIH glasova.*

1. **Prijedlog II. odluke o izmjeni i dopuni Odluke o izboru članova vijeća mjesnih odbora na području grada Makarske**

Uvodno obrazloženje Prijedloga II. odluke o izmjeni i dopuni Odluke o izboru članova vijeća mjesnih odbora na području grada Makarske dala je predstojnica Ureda gradonačelnika **Lara Rakušić Ivanković.**

S obzirom da nije bilo prijavljenih za raspravu predsjednik Gradskog vijeća Grada Makarske Marko Ožić-Bebek je Prijedlog II. Odluke o izmjeni i dopuni Odluke o izboru članova vijeća mjesnih odbora na području grada Makarske stavio na glasovanje.

*II. Odluka o izmjeni i dopuni Odluke o izboru članova vijeća mjesnih odbora na području grada Makarske je usvojena jednoglasno s 16 (šesnaest) glasova ZA.*

1. **Prijedlog odluke o suglasnosti za otkup zemljišta za dio puta u Ulici Ivana Gorana Kovačića (od društva „Hoteli Makarska“)**

Uvodno obrazloženje Prijedloga odluke o suglasnosti za otkup zemljišta za dio puta u Ulici Ivana Gorana Kovačića (od društva „Hoteli Makarska“) je dao voditelj Odsjeka za provedbu dokumenata prostornog uređenja i građenja **Tonći Vuković.**

U pojedinačnoj raspravi je sudjelovao vijećnik **Siniša Srzić** koji je kazao ako je imovinsko-pravno otkupna površina vlasnički čista kako je on za otkup, iskazao je strahovanje da se ne bi desilo kao što se vrlo često desi da se nešto plati, otkupi, potpiše ugovor i onda se ima problem. Vijećnik je kazao kako je za ovu odluku jer je ovo neophodno ako je sve čisto.

Voditelj Odsjeka za provedbu dokumenata prostornog uređenja i građenja **Tonći Vuković** je odgovorio kako su u materijalu dobili vlasnički list. Postoji jedna zabilježba koja može stajati 100 godina, međutim kako znaju svi da se radi o tenis centru, zemljištu koje je davno privedeno svrsi. Kazao je kako netko može tužiti nekoga iz obijesti pa se onda može imati zabilježba. Zabilježba je takve vrste da je procjena da je to sve regularno i čisto vlasništvo hotelske kuće, a s druge strane u ugovoru stoji zaštitna klauzula da prodavatelj ako se kasnije dokaže pravomoćnom sudskom odlukom, dužan vratiti nepripadajuću naknadu.

U ime Kluba vijećnika SDP-a i HNS-a u raspravi je sudjelovao vijećnik **Tonći Bilić,** koji je kazao kako u načelu Klub vijećnika SDP-a, HNS-a i HSU-a i on osobno za to da se vlasnicima zemljišta sukladno važećim zakonima Republike Hrvatske isplati naknada za zemljište koje se uzima za javni interes. Vijećnik je kazao kako ovaj put nemaju ni prijedlog ugovora što je do sada bio običaj kad su ovakve odluke dolazile na Gradsko vijeće pa moli da ubuduće stručne službe povedu računa i dostave vijećnicima sve potrebne materijale. Vijećnik je upitao s obzirom na postojeće probleme tekuće likvidnosti, a i da hotelsko poduzeće duguje neke naknade Gradu, njih kao Klub vijećnika SDP-a, HNS-a i HSU-a zanima na koji način će ovaj postupak biti okončan. Hoće li Grad isplatiti pa hotelsko isplatiti ona zaduženja ili će se napraviti ugovor o kompenzaciji? Kazao je kako ova pitanja ne bi morali postavljati da su imali prijedlog ugovora između Grada i hotelskog poduzeća. Klub vijećnika će podržati ovaj Prijedlog odluke.

Voditelj Odsjeka za provedbu dokumenata prostornog uređenja i građenja **Tonći Vuković** je odgovorio kako se neće složiti da su svaki put imali ugovor jer uglavnom ove točke on dostavlja. Kazao je kako ovakav Prijedlog odluke sadrži sve potrebne, bitne elemente ugovora, kako je sklapanje ugovora rezultat bitnih elemenata ugovora iz Prijedloga odluke, to je stručni dio posla i tu ne mogu oni kao služba ništa dodati, ni oduzeti u odnosu na ovaj Prijedlog odluke. Kazao je kako su iz tog razloga davno odustali od nacrta ugovora jer je to nepotrebno te vijećnici usvajaju odluke koje sadrže sve bitne elemente ugovora. Postupak oko kompenzacije s hotelskom kućom oko naknade koja je obračunata prilikom izgradnje garaže Hotela Dalmacija nije dovršen i sada ga ne mogu iskompenzirati. Rekao je ako ga završe sljedećih 15 dana, ga mogu iskompenzirati, ali taj postupak nije završen, nemaju tu činjenicu i nisu je mogli ovdje niti u Prijedlog odluke, niti u ugovor staviti.

Vijećnica **Gordana Muhtić** je u pojedinačnoj raspravi kazala kako je ovo sad jedna nova činjenica pa bi je zanimalo zašto nije taj postupak završen vezano za podzemne garaže. Očito je nastao spor između ove dvije strane koje sada sklapaju ovaj novi ugovor pa je upitala postoji li mogućnost da se stavi neka ugovorna klauzula da se sredstva rezerviraju do završetka toga postupka jer bi se tako Grad Makarska na čvršći način osigurao za zadržavanje sredstava sebi. Vijećnica je kazala kako je vidljivo da za tu česticu postoji više zabilježbi. S obzirom da radi u službi koja vodi određene predmete vezano za zahtjeve za naknadu oduzete imovine iako ne radi na konkretnom predmetu vijećnica je kazala kako će se prilikom glasovanja biti suzdržana.

**Gradonačelnik Grada Makarske Jure Brkan** je odgovorio na raspravu kazavši kako je normalno da će se sve dogovoriti u korist Grada Makarske i ugovorom će se predvidjeti mogućnost naplate kompenzacijom. Kazao je kako mu međutim nije jasno kako je bivša vlast krenula u gradnju prometnice bez da se prije pitala čije je to vlasništvo. Izgleda da je to bila praksa, uzet ćemo tuđe pa ćemo onda vidjeti što ćemo. Gradonačelnik je kazao kako nije ovo samo jedna prometnica u gradu kod koje imaju probleme, ovo ih je dočekalo, to je napravila prijašnja vlast. Kazao je kako također imaju problem u Ulici Europske zajednice koja se koristi, a nije plaćena i sada je on kao gradonačelnik na sudu zbog toga. Ako bude moguće, da će se ići na kompenzaciju, a ako ne bude moguće, dogovorit će način otplate predmetnog dugovanja za česticu zemlje koju kupuju.

**Predsjednik Gradskog vijeća Grada Makarske Marko Ožić-Bebek** je kazao kako mu nije jasno zašto se ide u raspravi ovako duboko u pravne dileme koje bi mogle biti, ali neće biti kad su već imali konsenzus da podrže ovaj Prijedlog odluke.

Voditelj Odsjeka za provedbu dokumenata prostornog uređenja i građenja **Tonći Vuković** je odgovorio kako imaju uredan dogovor s hotelskom kućom, a u Prijedlogu odluke stoji da će se naknada isplatiti u roku 15 dana po potpisu i ovjeri ugovora o kupoprodaji. Kazao je kako su se dogovorili s hotelskom kućom da će sami riješiti ovu žalbu koju oni imaju i dogovorili su na koji način će žalba biti riješena. Kazao je da su išli prvo u otkup, pa onda gradili ulicu, sigurno nikad ne bi otkupili ovdje gdje je gledajući ovako vlasništvo, koje je 99 % čisto, za razliku od drugih slučajeva.

**Gradonačelnik Grada Makarske Jure Brkan** se ispričao vijećnicima na primjedbu što nisu dobili kompletne materijale po ovoj točki.

Vijećnica **Gordana Muhtić** je odgovorila kako je iz izlaganja voditelja Odsjeka i nužnosti jasno zašto je cesta građena na ovaj način i kazala gradonačelniku kako će imati iste takve izazove ili probleme i rješavat će ih na isti način kao što su to i oni radili ranije.

Vijećnik **Ivan Šimić** je u pojedinačnoj raspravi kazao kako je vijećnik Siniša Srzić pitao jesu li u cijelosti riješeni imovinsko-pravni odnosi pa je dobio odgovor da je zemlja privedena svrsi, a ona u cijelosti nije privedena svrsi i taj spor još traje. Kazao je kako će biti suzdržan prilikom glasovanja, jer se njemu kao pravnom laiku ne čini u potpunosti da je ovaj spor čist, da je potpuno jasan. Problem je gdje će završiti novac od naknade, kod pravih ili krivih vlasnika.

*Odluka o suglasnosti za otkup zemljišta za dio puta u Ulici Ivana Gorana Kovačića (od društva „Hoteli Makarska“) je usvojena s 14 (četrnaest) glasova ZA i 2 (dva) SUZDRŽANA glasa.*

1. **Prijedlog** **odluke o davanju suglasnosti gradonačelniku za davanje Izjave o preuzimanju poslovnih udjela, te za potpis i potvrdu Odluke o povećanju temeljnog kapitala, Odluke o izmjeni društvenog ugovora i potpunog teksta Društvenog ugovora društva VODOVOD d.o.o. (OIB: 06527308831), Makarska, Obala kralja Tomislava 16/1**

Uvodno obrazloženje Prijedloga odluke o davanju suglasnosti gradonačelniku za davanje Izjave o preuzimanju poslovnih udjela, te za potpis i potvrdu Odluke o povećanju temeljnog kapitala, Odluke o izmjeni društvenog ugovora i potpunog teksta Društvenog ugovora društva VODOVOD d.o.o. (OIB: 06527308831), Makarska, Obala kralja Tomislava 16/1 dao je**Šimun Borić,** direktor Vodovoda d.o.o. Makarska**.**

Vijećnik **Miro Mucić** je u pojedinačnoj raspravi upitao zbog čega tvrtka Vodovod koja se već ranije dokapitalizirala, pa je uložila u pumpe, rezervoare i ostalo, mora ostvarivati dobit od 2.500.000,00 kuna. Upitao je čiji su to novci i odgovorio kako su to novci građana ovog grada. Smatra da imaju velik ulaz, a mala izdvajanja za to isto. Kazao je kako to što se svake godine dokapitalizira društvo s 2.500.000,00 kuna ne znači da su dobro radili, već znači da potkradaju građane ovog grada i tu dobit bi trebali smanjiti na način da se cijena vode smanji, odnosno smanji jedan segment računa koji sadrži račun od vode.

Vijećnik **Marko Raos** je u pojedinačnoj raspravi postavio pitanje u što su uložena 2.532.000,00 kuna.

Direktor Vodovoda d.o.o. Makarska **Šimun Borić** je odgovorio kako Poreznoj upravi treba prezentirati sva ulaganja u osnovna sredstva Vodovoda koja su stavljena u uporabu. Kazao je kako će se prezentirati spisak od 5.000.000,00 kuna, a investirali su 7.000.000,00 kuna, znači 2.000.000,00 kuna nisu stavili u uporabu. Kazao je kako imaju čitav spisak tih osnovnih sredstava i kako je to popis od vodosprema pa do kamiona i kompjutora koje se kupi.

Vijećnik **Marko Raos** je upitao jesu li kupovine automobila namjenska sredstva.

Direktor Vodovoda d.o.o. Makarska **Šimun Borić** je odgovorio kako jesu. Kazao je kako to nisu vozila koji služe direktoru za vožnju, već su to vozila koji služe za poslovanje. Odgovorio je kako što se tiče cijene vode imaju gubitke iz poslovanja. Odgovorio je kako Vodovod nikoga ne potkrada i jedan je od pet vodovoda u Republici Hrvatskoj koji pravilno obračunava vodu. Vodovod treba investirati puno sredstava u 290 kilometara cjevovoda za opskrbu i 100 kilometara cjevovoda za kanalizaciju. Puno je važnije imati funkcionalan i siguran sustav dovodnje i odvodnje, nego hoće li cijena vode biti kunu dolje ili gore. Direktor je kazao kako je cijena vode utvrđena 2011. godine uredbom o najnižoj cijeni vode i nisu je povećavali. Misli da je glupo smanjivati cijenu vode jer investiraju manje, nego bi trebali da se ovaj sustav koji je napravljen prije 50 godina ne raspadne, pa da se ne ostane bez vode u sezoni. Kazao je kako se o cijeni vode može detaljno raspravljati kad bude izvješće o poslovanju Vodovoda na Gradskom vijeću.

**Predsjednik Gradskog vijeća Grada Makarske Marko Ožić-Bebek** je upozorio vijećnike kako se trenutno ne raspravlja o poslovanju Vodovoda i zamolio da se koncentriraju i drže teme. Pojasnio je da se radi o tome hoće li Vodovod platiti porez na dobit ili će to investirati i kako je to tema rasprave.

Vijećnica **Gordana Muhtić** je u pojedinačnoj raspravi kazala kao se na ovaj način osigurava veća sredstva javnom poduzeću i u tom dijelu ništa nije sporno.

 Vijećnik **Siniša Srzić** je u pojedinačnoj raspravi postavio pitanje direktoru Vodovoda povećanjem temeljnog kapitala koliko se povećava udjel, odnosno postoji li preraspodjela vrijednosti za Grad Makarsku. Kazao je kako misli da bi se vrijednost trebala povećati za Grad Makarsku i mišljenja je kako tu Grad Makarska gubi.

Direktor Vodovoda d.o.o. Makarska **Šimun Borić** je odgovorio kako Grad Makarska ne gubi ništa jer da je to drugačije, ta dokapitalizacija ne bi mogla proći jer ako se mijenja udjele ove relativne odnose mora se imati stopostotna suglasnost svih udjeličara, Grad Makarska bi bio protiv toga i to ne bi prošlo.

*Odluka o davanju suglasnosti gradonačelniku za davanje Izjave o preuzimanju poslovnih udjela, te za potpis i potvrdu Odluke o povećanju temeljnog kapitala, Odluke o izmjeni društvenog ugovora i potpunog teksta Društvenog ugovora društva VODOVOD d.o.o. (OIB: 06527308831), Makarska, Obala kralja Tomislava 16/1 je usvojena je jednoglasno s 16 (šesnaest) glasova ZA.*

Nakon kraće stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 15 od 17 vijećnika kao i da je nastavak održavanja sjednice pravovaljan.

1. **Prijedlog rješenja o razrješenju i imenovanju članova Vijeća za davanje koncesijskog odobrenja na pomorskom dobru na području Grada Makarske**

Uvodno obrazloženje Prijedloga rješenja o razrješenju i imenovanju članova vijeća za davanje koncesijskog odobrenja na pomorskom dobru na području Grada Makarske je dao **Matko Lovreta,** pročelnik Upravnog odjela za komunalne djelatnosti Grada Makarske.

Vijećnik **Siniša Srzić** je u pojedinačnoj raspravi kazao kako će podržati prijedlog. Volio bi da dva puta godišnje na Gradskom vijeću vide koliko je bilo zahtjeva, kome je odobreno i postoji li područje gdje se to neće moći dati i isto tako koliko je tih koncesija oduzeto zbog nepoštivanja ugovora.

Pročelnik Upravnog odjela za komunalne djelatnosti Grada Makarske **Matko Lovreta** je odgovorio kako dosadašnjih godina grad Makarska, odnosno Vijeće za koncesijska odobrenja nije provodilo postupak po zahtjevima građana za dodjelu koncesijskih odobrenja. Kazao je kako se to počelo od ove godine. Pročelnik je kazao kako je po zakonu Grad dužan podnositi izvješće upravnom odjelu Splitsko-dalmatinske županije nadležnom za pomorstvo o izdanim koncesijskim odobrenjima i sredstvima koja su pribavljena na temelju izdanih koncesijskih odobrenja i ne smatra spornim da se isto dostavi i Gradskom vijeću.

*Rješenje o razrješenju i imenovanju članova vijeća za davanje koncesijskog odobrenja na pomorskom dobru na području Grada Makarske je usvojeno jednoglasno s 16 (šesnaest) glasova ZA.*

1. **Prijedlog rješenja o imenovanju Odbora za prigovor i pritužbe**

Uvodno obrazloženje Prijedloga rješenja o imenovanju Odbora za prigovor i pritužbe dala je **Marija Lelas,** predsjednica Odbora za izbor i imenovanje. Kazala je kako se Odbor za izbor i imenovanja sastao na 2. sjednici 28. srpnja 2017. godine i na temelju pristiglih prijedloga političkih stranaka i nezavisnih lista prihvatio prijedlog za izbor sljedećih kandidata:

1. Sanja Bašković
2. Mario Turić
3. Danijela Selak
4. Lori Veličković
5. Marina Puharić

**Predsjednik Gradskog vijeća Grada Makarske Marko Ožić-Bebek** je predložio ako nema protukandidata da se za prijedlog glasuje u cijelosti, a ako bude prijedloga u raspravi da se glasuje pojedinačno za svakog kandidata.

S obzirom da za raspravu nije bilo prijavljenih vijećnika predsjednik Gradskog vijeća Grada Makarske Marko Ožić-Bebek je Prijedlog rješenja o imenovanju Odbora za izbor i imenovanje u cijelosti stavio na glasovanje.

*Rješenje o imenovanju Odbora za prigovor i pritužbe u sastavu Sanja Bašković, Mario Turić, Danijela Selak, Lori Veličković i Marina Puharić je usvojeno s 15 (petnaest) glasova ZA i 1 (jednim) SUZDRŽANIM glasom.*

1. **Prijedlog rješenja o imenovanju Odbora za međugradsku suradnju**

Uvodno obrazloženje Prijedloga rješenja o imenovanju Odbora međugradsku suradnju dala je **Marija Lelas**, predsjednica Odbora za izbor i imenovanje. Kazala je kako se Odbor za izbor i imenovanja sastao na 2. sjednici 28. srpnja 2017. godine i 3. sjednici 31. srpnja 2017. godine i na temelju pristiglih prijedloga političkih stranaka i nezavisnih lista prihvatio prijedlog za izbor sljedećih kandidata:

1. Žarko Klapirić
2. Joško Lelas
3. Ivan Kotarac
4. Siniša Srzić
5. Miroslav Družianić

Vijećnik **Tonći Bilić** je u raspravi kazao kako s obzirom da su dva člana odbora iz oporbe da onda pretpostavlja da je Siniša Srzić ispred Kandidacijske liste grupe birača isto tako član oporbe isto kao i gospodin Šimić iz Živog zida.

**Predsjednik Gradskog vijeća Grada Makarske Marko Ožić-Bebek** je kazao kako ne bi ulazio u to tko je oporba, a tko pozicija već kako se pokušavaju držati članka 19. Poslovnika o radu Gradskog vijeća Grada Makarske.

S obzirom na to da za raspravu nije više bilo prijavljenih vijećnika predsjednik Gradskog vijeća Grada Makarske Marko Ožić-Bebek je Prijedlog rješenja o imenovanju Odbora za međugradsku suradnju u cijelosti stavio na glasovanje.

*Rješenje o imenovanju Odbora za međugradsku suradnju u sastavu Žarko Klapirić, Joško Lelas, Ivan Kotarac, Siniša Srzić i Miroslav Družianić je usvojeno s 11 (jedanaest) glasova ZA i 5 (pet) SUZDRŽANIH glasova.*

1. **Prijedlog rješenja o imenovanju Odbora za nazive ulica i trgova**

Uvodno obrazloženje Prijedloga rješenja o imenovanju Odbora za nazive ulica i trgova dala je **Marija Lelas,** predsjednica Odbora za izbor i imenovanje. Kazala je kako se Odbor za izbor i imenovanja sastao na 2. sjednici 28. srpnja 2017. godine i na temelju pristiglih prijedloga političkih stranaka i nezavisnih lista prihvatio prijedlog za izbor sljedećih kandidata:

1. Ante Škrabić
2. Stjepan Eljuga
3. Hloverka Novak Srzić
4. Stipe Bartulović
5. Ante Tonći Letica

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske Marko Ožić-Bebek je Prijedlog rješenja o imenovanju Odbora za nazive ulica i trgova u cijelosti stavio na glasovanje.

*Rješenje o imenovanju Odbora za nazive ulica i trgova u sastavu Ante Škrabić, Stjepan Eljuga, Hloverka Novak Srzić, Stipe Bartulović i Ante Tonći Letica je usvojeno s 14 (četrnaest) glasova ZA i 1 (jednim) SUZDRŽANIM glasom.*

1. **Prijedlog rješenja o imenovanju Odbora za priznanja**

Uvodno obrazloženje Prijedloga rješenja o imenovanju Odbora za priznanja dala je **Marija Lelas,** predsjednica Odbora za izbor i imenovanje. Kazala je kako se Odbor za izbor i imenovanja sastao na 2. sjednici 28. srpnja 2017. godine i na temelju pristiglih prijedloga političkih stranaka i nezavisnih lista prihvatio prijedlog za izbor sljedećih kandidata:

1. Zvonimir Galić
2. Ante Grčić
3. Ivan Perić
4. Jagoda Martić
5. Milan Grbavac

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske Marko Ožić-Bebek je Prijedlog rješenja o imenovanju Odbora za priznanja u cijelosti stavio na glasovanje.

*Rješenje o imenovanju Odbora za priznanja u sastavu Zvonimir Galić, Ante Grčić, Ivan Perić, Jagoda Martić i Milan Grbavac je usvojeno jednoglasno s 16 (šesnaest) glasova ZA.*

1. **Prijedlog rješenja o imenovanju Odbora za financije i proračun**

Uvodno obrazloženje Prijedloga rješenja o imenovanju Odbora za financije i proračun dala je **Marija Lelas,** predsjednica Odbora za izbor i imenovanje. Kazala je kako se Odbor za izbor i imenovanja sastao na 2. sjednici 28. srpnja 2017. godine i na temelju pristiglih prijedloga političkih stranaka i nezavisnih lista prihvatio prijedlog za izbor sljedećih kandidata:

1. Marija Lelas
2. Hrvoje Eljuga
3. Hloverka Novak Srzić
4. Ante Čulav
5. Josip Paunović

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske Marko Ožić-Bebek je Prijedlog rješenja o imenovanju Odbora za financije i proračun u cijelosti stavio na glasovanje.

*Rješenje o imenovanju Odbora za financije i proračun u sastavu Marija Lelas, Hrvoje Eljuga, Hloverka Novak Srzić, Ante Čulav i Josip Paunović je usvojeno s 14 (četrnaest) glasova ZA i 2 (dva) SUZDRŽANA glasa.*

1. **Prijedlog rješenja o imenovanju Odbora za gospodarske aktivnosti**

Uvodno obrazloženje Prijedloga rješenja o imenovanju Odbora gospodarske aktivnosti dala je **Marija Lelas**, predsjednica Odbora za izbor i imenovanje. Kazala je kako se Odbor za izbor i imenovanja sastao na 2. sjednici 28. srpnja 2017. godine i 3. sjednici 31. srpnja 2017. godine i na temelju pristiglih prijedloga političkih stranaka i nezavisnih lista prihvatio prijedlog za izbor sljedećih kandidata:

1. Joško Lelas
2. Tonći Dragičević
3. Mirko Roso
4. Sretan Glavičić
5. Ivan Šimić

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske Marko Ožić-Bebek je Prijedlog rješenja o imenovanju Odbora za gospodarske aktivnosti u cijelosti stavio na glasovanje.

*Rješenje o imenovanju Odbora za gospodarske aktivnosti u sastavu Joško Lelas, Tonći Dragičević, Mirko Roso, Sretan Glavičić i Ivan Šimić je usvojeno s 13 (trinaest) glasova ZA i 3 (tri) SUZDRŽANA glasa.*

1. **Prijedlog rješenja o imenovanju Međustranačkog vijeća**

Uvodno obrazloženje Prijedloga rješenja o imenovanju Međustranačkog vijeća dala je **Marija Lelas,** predsjednica Odbora za izbor i imenovanje. Kazala je kako se Odbor za izbor i imenovanja sastao na 2. sjednici 28. srpnja 2017. godine i na temelju pristiglih prijedloga političkih stranaka i nezavisnih lista prihvatio prijedlog za izbor sljedećih kandidata:

1. Jure Brkan
2. Marko Ožić-Bebek
3. Hloverka Novak Srzić
4. Siniša Srzić
5. Tonći Bilić
6. Josip Paunović
7. Milan Grbavac
8. Ivan Šimić

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske Marko Ožić-Bebek je Prijedlog rješenja o imenovanju Međustranačkog vijeća u cijelosti stavio na glasovanje.

*Rješenje o imenovanju Međustranačkog vijeća u sastavu Jure Brkan, Marko Ožić-Bebek, Hloverka Novak Srzić, Siniša Srzić, Tonći Bilić, Josip Paunović, Milan Grbavac i Ivan Šimić je usvojeno jednoglasno s 16 (šesnaest) glasova ZA.*

1. **Prijedlog zaključka o utvrđivanju Prijedloga statuta Gradske knjižnice Makarska**

Uvodno obrazloženje Prijedloga zaključka o utvrđivanju Prijedloga statuta Gradske knjižnice Makarska je dala **Ana Duvnjak,** ravnateljica Gradske knjižnice Makarska.

Vijećnik **Josip Paunović** je u pojedinačnoj raspravi kazao kako je pročitao u Statutu da se mijenja nakladništvo vezano uz *Makarsko primorje* pa je upitao što to točno znači.

Ravnateljica Gradske knjižnice Makarska **Ana Duvnjak** je odgovorila kako se brisao cijeli članak 9. jer je po mišljenju Ureda državne uprave u Splitsko-dalmatinskoj županiji taj članak bio nejasan. Kazala je kako Gradska knjižnica Makarska može imati izdavačku djelatnost, ali samo ako je usko vezana uz Gradsku knjižnicu, a *Makarsko primorje* to nije.

Vijećnik **Josip Paunović** je upitao znači li to da Gradska knjižnica Makarska više ne može podržavati *Makarsko primorje* i neće biti *Makarskog primorja*.

Ravnateljica Gradske knjižnice Makarska **Ana Duvnjak** je odgovorila kako u Statutu Gradske knjižnice Makarska *Makarskog primorja* više nema.

U pojedinačnoj raspravi je vijećnica **Hloverka Novak Srzić** je upitala, a gdje onda ima *Makarskog primorja,* ako ga uopće ima.

**Gradonačelnik Grada Makarske Jure Brkan** je odgovorio kako zakon priječi dosadašnje poslovanje Gradske knjižnice da ima nakladničku djelatnost u smislu *Makarskog primorja*, tj. internetskog portala koji dnevno izvješćuje o događajima u Makarskoj. Na Gradskoj upravi je sada da vidi što s tim portalom, hoće li ga ugasiti, ili prebaciti u okvire Gradske uprave ili osnovati posebnu javnu ustanovu koja bi se bavila samo s njim. Kazao je kako bilo koje rješenje podrazumijeva financijske obveze i ostalo. Gradonačelnik je zatražio da im se da malo vremena s obzirom da ih je ovaj problem dočekao, a ovo se već desilo prije njihova dolaska i oni moraju pronaći način i donijeti odluku u konačnici što dalje s *Makarskim primorjem*.

Vijećnik **Josip Paunović** je kazao kako se ovdje govori o dvoje stalno zaposlenih novinara čije plaće su išle preko knjižnice koju financira Grad što znači da bi trošak ostao isti bez obzira gdje se oni prebacili.

**Gradonačelnik Grada Makarske Jure Brkan** je kazao kako govore o dva stalno zaposlena i nekoliko honoraraca koji se trenutno ne mogu direktno prebaciti u Gradsku upravu jer je potrebno osnovati novi odjel i promijeniti sistematizaciju. Gradonačelnik je kazao kako je inspekcijski nadzor bio prije godinu dana 11. ožujka 2016. godine, a kako je njih dočekalo sad da usvoje ovaj Statutovakav kakav je. Naći će neku mogućnost i vidjet će što će s *Makarskim primorjem*.

Vijećnica **Hloverka Novak Srzić** je kazala kako misli da *Makarsko primorje* kao novinarstvo ne može biti pri Gradskoj upravi zakonski, ali misli da svi zajedno trebaju sjesti i razgovarati o tome u budućnosti.

U pojedinačnoj raspravi je sudjelovala vijećnica **Gordana Muhtić** koja je kazala kako je najveća izmjena Statuta u članku 9.. Kazala je kako je ovdje riječ o sudbinama ljudi koji rade u *Makarskom primorju* i zato apelira da se što prije i što žurnije nađe rješenje jer ako ti ljudi ostaju bez posla misli kako je u redu da im se to i kaže da znaju. Vijećnica je kazala kao misli da je Statut formalni akt, a da je mnogo važnije za rad knjižnice pitanje preseljenja same knjižnice u nove prostore za koje su na natječaju Ministarstva kulture osigurana bespovratna sredstva u iznosu 800.000,00 kuna.

**Gradonačelnik Grada Makarske Jure Brkan** je odgovarajući na raspravu kazao kako shvaća pitanje postavljeno vezano za djelatnike *Makarskog primorja*. Inspekcija je bila u ožujku 2016. godine i od tada se zna da *Makarsko* *primorje* ne može biti u okviru Gradske knjižnice Makarska. Statut je u veljači ove godine predan i zatraženo je da ide na Gradsko vijeće. Upravno vijeće Gradske knjižnice Makarska dostavilo je Upravnom odjelu za društvene djelatnosti 29. veljače 2017. godine ovaj Statut da ide na Gradsko vijeće i ako im je bilo stalo do zaposlenika *Makarskog primorja* kako su mogli ovaj Statut od veljače iznijeti na Gradsko vijeće i riješiti problem. Gradonačelnik je kazao kako je od jednog mirnog rješenja Gradske knjižnice u zgradu Merkura 5 prethodna vlast uspjela napraviti nemir i sada imaju Grad Makarsku uknjiženu 1/1 na puno veći dio zemljišta nego što je bilo u nagodbi doneseno da će Grad Makarska dobiti upravnu zgradu Metalplastike i sad će Grad Makarska dobiti dvije zgrade i zbog toga je neizvjestan ishod spora i ne želi ulagati sredstva u zgradu koja se može izgubiti u sporu. Kazao je kako je naložio ravnateljici da se 800.000,00 kuna prenamjeni i uloži u postojeću zgradu Gradske knjižnice, kako su zatražili od Ministarstva znanosti koje je odobrilo ta sredstva prenamjenu sredstava i krenuli su s izvođenjem idejnog rješenja da vide kako se taj prostor može adaptirati da ta sredstva ne propadnu. Ulaganjem u sudski nemirnu vlasničku zgradu moglo bi se desiti da ulože sredstva i na kraju ostanu bez nje, a on to kao gradonačelnik nije spreman uraditi.

Vijećnica **Gordana Muhtić** je kazala kako je ova čestica zemlje zemljišnoknjižno po izvatku apsolutno čista, kako je takva bila kad je bio pokrenut postupak preseljenja Gradske knjižnice. Smatra da bi nova adresa knjižnice bila puno povoljnija.

**Zamjenik gradonačelnika Grada Makarske Joze Vranješ** je kazao odgovarajući vijećnici Gordani Muhtić kako s obzirom da je prijašnja vlast razmatrala 10 mjeseci što će s radnicima *Makarskog primorja* on očekuje da konkretno kaže što su smislili i jesu li išta smislili.

Vijećnica **Gordana Muhtić** je odgovorila kako nije bila u izvršnoj vlasti, a Prijedlog za izmjenu Statuta Gradske knjižnice je došao nakon zadnje sjednice Gradskog vijeća u prošlom sazivu.

*Zaključak* *o utvrđivanju Prijedloga statuta Gradske knjižnice Makarska je usvojen s 15 (petnaest) glasova ZA.*

**Na znanje vijećnicima**

1. **Izvješće gradonačelnika o provedbi plana gospodarenja otpadom grada Makarske za 2016. g.**

Uvodno obrazloženje Izvješća gradonačelnika o provedbi plana gospodarenja otpadom grada Makarske za 2016. g. je dao **Matko Lovreta,** pročelnik Upravnog odjela za komunalne djelatnosti Grada Makarske.

Vijećnik **Miro Mucić** je u pojedinačnoj raspravi kazao kako ima samo dvije primjedbe na Izvješće, jedna je *Zagvozd*, a druga koja je također kardinalna kaže ovdje naselja koja obuhvaćaju, a nigdje ne piše ni naselje Žlib ni naselje Kuk, a pogotovo Kuk koji nije baš zanemarivo naselje, koje ima dosta velik broj kuća i stanovnika, u cijelom Izvješću su izostavljeni. Vijećnik je kazao kako samo govori o kvaliteti ovog Izvješća.

Pročelnik Upravnog odjela za komunalne djelatnosti Grada Makarske **Matko Lovreta** je odgovorio kako prihvaća primjedbe i naglasio kako im Izvješće radi firma koja je angažirana od strane Grada, Zeleni servis, koja je radila i Plan gospodarenja otpadom.

Vijećnik **Ivan Šimić** je u pojedinačnoj raspravi kazao kako su svjedoci da je otpad vlasništvo Grada Makarske pa se postavlja pitanje kako se odnosi prema tome vlasništvu Grada Makarske. Svjedoci su ako šetaju gradom da se otpad otuđuje i ništa se ne poduzima da se spriječi to otuđivanje otpada koji je vlasništvo Grada Makarske. Kazao je kako se ima prava invazija ljudi koji dolaze, čak nisu Makarani, uglavnom nisu Makarani, dolaze i kupe taj otpad i odnose ga, onako, *na divlje*.. Vijećnik je kazao kako je to činjenica i zato postavlja pitanje u ovoj raspravi koliko se učinilo da se zaštiti ta imovina. Kazao je što će se poslije s tom imovinom, to je druga stvar. O tome problemu treba povesti računa.

**Predsjednik Gradskog vijeća Grada Makarske Marko Ožić-Bebek** je kazao s obzirom u kakvoj su situaciji najradije bi da im uzmu sve njihovo vlasništvo, ali uzimaju samo onaj dio koji se može naplatiti i primjedba je na mjestu. Kazao je kako bi Komunalac trebao malo više pripaziti oko toga da se to sačuva jer mi prikupljamo, a netko drugi to naplaćuje.

U pojedinačnoj raspravi je sudjelovala vijećnica **Gordana Muhtić** i rekla da u Izvješću imaju točno navedene količine u tonama prikupljenog pojedinog otpada. Kazala je kako se iz Izvješća generalno može vidjeti da Grad Makarska i Makarski komunalac u potpunosti izvršavaju svoje obveze koje su dužni izvršavati po zakonu, dakle provodi se i edukativne kampanje, za pojedine kampanje Komunalac je i nagrađen, a tu je i projekt postavljanja zelenih otoka. Vijećnica je kazala kako je mnogo ozbiljniji jedan sustavni problem, a to je problem odlagališta otpada u Splitsko-dalmatinskoj županiji i mišljenja je da je vrlo bitno da Lećevica kao takva zaživi, a ako neće zaživjeti Lećevica neka im kažu gdje će se u budućnosti moći odvoziti otpad. Kazala je kako apelira na sve da zajedno nađu neko rješenje za odlaganje otpada u našoj županiji.

Vijećnik **Miro Mucić** je replicirajući na izlaganje vijećnice Gordane Muhtić kazao kako ne zna je li onaj koji je davao nagradu Makarskom komunalcu zna zašto je dao jer ne zna i je li upoznat s činjenicom da su za *đavla* zeleni otoci i sve mjere reciklaže kad se apsolutno svi zeleni otoci stavljaju u kamion i miješaju i sve to postaje zajedničko smeće mješovitog otpada. Kazao je kako znači da su svi zeleni otoci totalno izvan funkcije u trenutnom sustavu i molio bi da se ne pričaju hvalospjevi i bajke ljudima kako to fantastično funkcionira i radi kad to ne funkcionira.

Vijećnica **Gordana Muhtić** je odgovarajući na repliku kazala kako je kad je govorila o nagradama, govorila o pohvalama i primjerima dobre prakse vezano uz primjenu edukacije. Kazala je kako su projekti koje je Grad Makarska i Makarski komunalac provodio vezano za edukaciju nagrađeni od strane Fonda za zaštitu okoliša i kao takvi su izdani u njihovom tiskanom obliku i o tome je govorila u svojoj raspravi.

Vijećnik **Josip Paunović** je u pojedinačnoj raspravi upitao postoji li plan iskorištavanja biološkog otpada na području grada, a ne da mi to sad odvozimo dalje da netko drugi to koristi.

Vijećnica **Hloverka Novak Srzić** je u pojedinačnoj raspravi kazala kako je dosta govorila o pitanju otpada u Makarskoj, a sad bi rekla nešto praktično i pragmatično. Kazala je kako smo na 1. 8. usred sezone i želi da gradska vlast da sve od sebe da riješi ovo smeće koje nam je svakodnevno na cesti. Vijećnica je kazala kako se smeće odvozi svaki drugi dan i ona predlaže da daju sve od sebe da riješe ovu sezonu glede smeća, od plaže pa do kanti za smeće pred kućama, restoranima, itd.

*Predsjednik Gradskog vijeća Grada Makarske je kazao kako o ovoj točki s obzirom da se radi o aktima koje donosi gradonačelnik nema glasovanja te se ovo Izvješće samo daje na znanje vijećnicima.*

1. **Izvješće o izvršenju programa gradnje objekata i uređaja komunalne infrastrukture za 2016. g.**

Uvodno obrazloženje Izvješća o izvršenju programa gradnje objekata i uređaja komunalne infrastrukture za 2016.g. je dao **Matko Lovreta,** pročelnik Upravnog odjela za komunalne djelatnosti Grada Makarske.

*Predsjednik Gradskog vijeća Grada Makarske je kazao kako o ovoj točki s obzirom da se radi o aktima koje donosi gradonačelnik nema glasovanja te se ovo Izvješće samo daje na znanje vijećnicima.*

1. **Izvješće o izvršenju programa održavanja komunalne infrastrukture za 2016. g.**

Uvodno obrazloženje Izvješća o izvršenju programa održavanja komunalne infrastrukture za 2016.g. je dao **Matko Lovreta,** pročelnik Upravnog odjela za komunalne djelatnosti Grada Makarske.

*Predsjednik Gradskog vijeća Grada Makarske je kazao kako o ovoj točki s obzirom da se radi o aktima koje donosi gradonačelnik nema glasovanja te se ovo Izvješće samo daje na znanje vijećnicima.*

1. **Izvješće o korištenju proračunske pričuve za razdoblje od 1. 1. - 30. 6. 2017. g.**

Uvodno obrazloženje Izvješće o korištenju proračunske pričuve za razdoblje od 1. 1. -30. 6. 2017. g. je dalapredstojnica Ureda gradonačelnika Grada Makarske **Lara Rakušić Ivanković** koja je kazala kako se Izvješće dostavlja vijećnicima i o istome se ne glasa i ne usvaja.

*Predsjednik Gradskog vijeća Grada Makarske je kazao kako o ovoj točki s obzirom da se radi o aktima koje donosi gradonačelnik nema glasovanja te se ovo Izvješće samo daje na znanje vijećnicima.*

Sjednica je završila u 14.15 sati.

Zapisnik vodio:

Tonći Batinić, dipl. iur.

 **Tajnica**              **Predsjednik**

 **Gradskog vijeća**               **Gradskog vijeća**

Lara Rakušić Ivanković, dipl. iur.                                 Marko Ožić-Bebek, dr. med.